Kriminele rekordsentrum weer 'ten volle in bedryf' | Maroela Media
Die kriminele rekordsentrum in Pretoria (Foto: Facebook / CouncilAssist for Educators)
Die polisie se kriminele rekordsentrum in die Pretoriase middestad het weer sy bedrywighede hervat nadat dit verlede week glo weens 'n "betalingsdispuut" gesluit is.
Die sentrum is weer "ten volle in bedryf" en die uitreik van polisieklaringsertifikate en die verwerking van vingerafdrukaansoeke vir vuurwapens gaan soos gewoonlik voort, het kol. Athlenda Mathe, polisiewoordvoerder, Maandag gesê.
"Lede van die publiek word dus in kennis gestel dat hulle nou hul dokumente by die gebou kan af- en oplaai."
Aansoekers en koeriers het verlede week voor dooiemansdeur te staan gekom toe hulle klaringsertifikate by dié sentrum in Francis Baardstraat in die Pretoriase middestad wou afhaal.
Die polisie wou nie sê of die sentrum wel weens 'n betalingsdispuut gesluit is nie.
Maroela Media het vroeër berig volgens die departement van openbare werke en infrastruktuur is die gebou onwettig gesluit omdat geen hofbevel daarvoor verkry is nie. Die departement het aangevoer dié onwettige optrede was eerder 'n poging om af te wyk van die bewyse van oorbetalings wat die departement aan verskeie verhuurders voorgelê het en besig is om op te los.
Mathe sê nou die polisie is deeglik bewus van die ongerief wat die kantoor se sluiting sedert verlede Dinsdag veroorsaak het.
Die sluiting van die sentrum het dus konsternasie onder werk-, visum- en vuurwapenlisensieaansoekers asook misdaadondersoekers veroorsaak. Die kriminele rekordsentrum in Pretoria is glo die enigste plek in Suid-Afrika wat klaringsertifikate vir visumdoeleindes uitreik.